
REFERAT

privind modificarea şi completarea  Contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006

Serviciul public de salubrizare a localităţilor se organizează  pentru satisfacerea nevoilor populaţiei, ale instituţiilor publice şi ale operatorilor economici de pe teritoriul unităţii administrativ – teritoriale. Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate.
Consiliul Local al municipiului Timişoara a delegat  pe o perioadă de 8 ani, respectiv până la data de 04.08.2014, în baza contractului de concesiune nr. SC2006-15414/31.07.2006 activităţile specifice serviciului de salubrizare către operatorul SC Retim Ecologic Service SA.

La punctul 3 din „Programul  de realizare a investiţiilor şi aportul acestora în gestiunea integrată a deşeurilor în Municipiul Timişoara”, anexă la contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 este prevăzută construirea unei staţii de compostare aerobă (în aer liber) în valoare de 1.950.000 euro pentru prelucrarea fracţiei biodegradabile din deşeurile menajere şi asimilabile acestora  colectate de pe raza municipiului Timişoara.

Cerinţele Comunităţii Europene şi noile reglementări legislative din ţara noastră impun o reducere de la an la an a cantităţii de deşeuri biodegradabile supuse eliminării definitive prin depozitare în depozite ecologice.
Conform cu Directiva nr.99/31/EC privind depozitarea deşeurilor transpusă în legislaţia românească prin H.G.nr.349/2005 cu modificările şi completările ulterioare, cantitatea de biodegradabil depozitată trebuie să scadă astfel:

-16 iulie 2010 cantitatea depozitată trebuie să se reducă la 75% din cantitatea totală produsă în anul 1995;

-16 iulie 2013 cantitatea depozitată trebuie să se reducă la 50% din cantitatea totală produsă în anul 1995;

-16 iulie 2016 cantitatea depozitată trebuie să se reducă la 35% din cantitatea totală produsă în anul 1995.

Având în vedere  că de la data de 31.12.2008 pe depozitul de deşeuri Parţa –Şag care deservea municipiul Timişoara s-a sistat depozitarea deşeurilor menajere în conformitate cu Programul de închidere a depozitelor neconforme prevăzut în H.G.nr.349/2005, costurile transportării deşeurilor la viitorul deponeu ecologic vor fi mai mari şi este important ca o parte din aceste deşeuri să primească alte destinaţii, astfel încât cantitatea care va fi transportată să fie mai mică.
Investiţia prevăzută iniţial în „Programul  de realizare a investiţiilor şi aportul acestora în gestiunea integrată a deşeurilor în Municipiul Timişoara”, respectiv staţie de compostare aerobă nu ar duce la atingerea ţintelor impuse de Comunitatea European şi legislaţia naţională întrucât

 compostarea pe platformă deschisă prezintă numeroase dezavantaje şi anume:

· emisii de mirosuri neplăcute;

· suprafeţe mari acoperite cu deşeuri;

· timp îndelungat de compostare;

· nevalorificarea potenţialului energetic supus compostării.

În vederea îndeplinirii obiectivelor impuse de legislaţia în vigoare se impune realizarea unei staţii de compostare cu fermentare uscată complet închisă, dotată cu sistem de ventilaţie şi filtrare a aerului pentru prelucrarea fracţiei biodegradabile din deşeurile municipale nepericuloase, deşeurile verzi şi nămolurile rezultate de la staţia de epurare a municipiului Timişoara.

Sistemele de compostare închise sunt folosite pentru a accelera şi mai mult compostarea şi pentru a îndeplini condiţiile climatice, pentru a evita mirosurile neplăcute şi pentru a obţine un control asupra ratelor de compostare. În Europa, majoritatea staţiilor de compostare din apropierea marilor oraşe sunt de tip ”închis” pentru a evita protestul celor care locuiesc în vecinătăţi în legătură cu mirosurile neplăcute, ceea ce trebuie avut în vedere vis-a-vis de amplasamentul pe care urmează a se realiza investiţia şi anume platforma de pe Calea Şagului (str.Vasile Cotruş nr.3A)  în aproprierea staţiei de sortare a deşeurilor municipale din Timişoara.
În acest sens, prin adresa nr.SC2011-11775/01.06.2011 Primăria Municipiului Timişoara  a solicitat operatorului de servicii publice de salubrizare SC Retim Ecologic Service SA realizarea unei staţii de compostare de tip „închis” având în vedere considerentele de mai sus, în locul staţiei de compostare aerobă (în aer liber) prevăzută iniţial la punctul 3 din „Programul  de realizare a investiţiilor şi aportul acestora în gestiunea integrată a deşeurilor în Municipiul Timişoara”.
Prin Hotărârea  Consiliului de Administraţie al SC Retim Ecologic Service SA întrunit în sedinţă în data de 03.06.2011 şi înaintată Primăriei Municipiului Timişoara prin adresa nr.9495/03.06.2011, operatorul de servicii publice de salubrizare  este de acord cu realizarea investiţiei staţie de compostare cu fermentare uscată complet închisă, dotată cu sistem de ventilaţie şi filtrare a aerului pentru prelucrarea fracţiei biodegradabile din deşeurile municipale nepericuloase, deşeurile verzi şi nămolurile rezultate de la staţia de epurare a municipiului Timişoara, solicitând totodată prelungirea contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006. În acest sens, SC Retim Ecologic Service SA a depus memoriul tehnico-economic cu nr.9450/02.06.2011, care a fost analizat şi însuşit de către Serviciul Avize Mediu Urban, din care reiese faptul că valoarea investiţiei staţie de compostare cu fermentare uscată complet închisă, dotată cu sistem de ventilaţie şi filtrare a aerului pentru prelucrarea fracţiei biodegradabile din deşeurile municipale nepericuloase, deşeurile verzi şi nămolurile rezultate de la staţia de epurare a municipiului Timişoara se ridică la o valoare de cca 19.798.550 euro, cu o perioadă de amortizare de 25 de ani calculată în conformitate cu prevederile Catalogului privind clasificarea şi duratele normale de funcţionare a mijloacelor fixe şi a Legii nr.15/1994 privind amortizarea capitalului imobilizat în active corporale şi necorporale, actualizată.
Totodată, SC Retim Ecologic Service SA a solicitat modificarea contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, în temeiul art.15 pct.4 din contract care prevede dreptul operatorului „de a iniţia modificarea şi/sau completarea contractului în cazul modificării reglementărilor şi/sau a condiţiilor tehnico - economice care au stat la baza încheierii acestuia”.
Potrivit art.14 alin.2 din Legea nr.101/2006 a serviciului de salubrizare a localităţilor, actualizată, durata unui contract de delegare a gestiunii nu poate fi mai mare decât durata necesară amortizării investiţiilor, fără a depăşi 49 de ani. Această durată nu poate fi prelungită decât în anumite condiţii. 

Conform art.14 alin.2 lit. b) din actul normativ mai sus menţionat, durata contractului poate fi prelungită „în cazul în care operatorul la cererea autorităţii administraţiei publice locale şi pentru buna executare a serviciului de salubrizare a realizat investiţii care nu ar putea fi amortizate în termenul rămas până la expirarea contractului iniţial decât printr-o creştere excesivă a tarifelor şi taxelor”.
În conformitate cu prevederile alin.3 ale articolului mai sus menţionat prelungirea contractului  va fi decisă de autorităţile deliberative ale unităţilor administartiv teritoriale.
Art.28 alin.2 din Legea nr.101/2006  a serviciului de salubrizare a localităţilor, actualizată, prevede că „investiţiile realizate de operatori de drept privat din fonduri proprii pentru reabilitarea, modernizarea şi dezvoltarea sistemului public de salubrizare se vor amortiza de către aceştia pe durata contractului de delegare a gestiunii serviciului de salubrizare”. La alin.3 al aceluiaşi articol se prevede că ”investiţiile în infrastructura specifică serviciilor de salubrizare care se realizează din fonduri proprii ale operatorilor de drept privat constituie bunuri de retur; bunurile astfel realizate rămân în proprietatea operatorilor pe toată durata contractului de delegare a gestiunii şi revin de drept la expirarea contractului gratuit şi libere de orice sarcini unităţilor administrativ – teritoriale fiind integrate domeniului public al acestora. În contractul de delegare a gestiunii se vor menţiona bunurile de retur, respectiv modul de repartiţie a categoriilor de bunuri realizate de operator până la încetarea, din orice cauză, a contractului de delegare a gestiunii serviciului de salubrizare”.

În acest sens este necesară completarea art.4 lit.”a)- bunuri de retur” din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, prin includerea ca bunuri de retur a Staţiei de compostare de tip „închis” cu fermentare uscată şi a Staţiei de sortare a deşeurilor municipale reciclabile.

Având în vedere cele expuse mai sus,  propunem:

- modificarea punctului 3 din „Programul  de realizare a investiţiilor şi aportul acestora în gestiunea integrată a deşeurilor în Municipiul Timişoara”, anexă la contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, prin înlocuirea staţiei de compostare aerobă (în aer liber)  pentru prelucrarea fracţiei biodegradabile din deşeurile menajere şi asimilabile acestora  colectate de pe raza municipiului Timişoara cu staţie de compostare cu fermentare uscată complet închisă, dotată cu sistem de ventilaţie şi filtrare a aerului pentru prelucrarea fracţiei biodegradabile din deşeurile municipale nepericuloase, deşeurile verzi şi nămolurile rezultate de la staţia de epurare a municipiului Timişoara, care urmează a fi finalizată până la data 01.02.2014; 
- completarea art.8 din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, prin introducerea alineatului 2 care va avea următorul conţinut: „Contractul de concesiune poate fi prelungit în cazul în care operatorul la cererea autorităţii administraţiei publice locale şi pentru buna executare a serviciului de salubrizare a realizat investiţii care nu ar putea fi amortizate în termenul rămas până la expirarea contractului iniţial decât printr-o creştere excesivă a tarifelor şi taxelor”;

-aprobarea prelungirii contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 pe o perioadă de 25 de ani începând cu data de 04.08.2014, perioadă necesară amortizării investiţiei staţie de compostare cu fermentare uscată complet închisă, dotată cu sistem de ventilaţie şi filtrare a aerului pentru prelucrarea fracţiei biodegradabile din deşeurile municipale nepericuloase, deşeurile verzi şi nămolurile rezultate de la staţia de epurare a municipiului Timişoara, conform memoriului tehnico-economic  nr.9450/02.06.2011 întocmit de SC Retim Ecologic Service SA şi implicit revocarea Hotărârii Consiliului Local al Municipiului Timişoara nr.296/29.07.2010 privind prelungirea, prin act adiţional, a contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006.

Totodată menţionăm faptul că, încheierea actului adiţional de prelungire a contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, conform alineatului de mai sus, va avea loc la finalizarea investiţiei staţie de compost de tip „închis” cu fermentare uscată de către SC Retim Ecologic Service SA.
În situaţia nerealizării investiţiei staţie de compost de tip „închis” cu fermentare uscată de către SC Retim Ecologic Service SA până la data de 01.02.2014, prelungirea contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 încheiat între Consiliul Local al Municipiului Timişoara şi SC Retim Ecologic Service SA, se va putea face doar pe o perioadă egală cu cel mult jumătate din durata sa  iniţială,  prin acordul de voinţă al părţilor, prin act adiţional încheiat cu cel puţin 6 luni înainte de încetarea lui, conform art.8 alin.1 din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006.
- completarea în mod corespunzător a art.4 lit.”a)- bunuri de retur” din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 prin includerea ca bunuri de retur a Staţiei de compostare de tip „închis” cu fermentare uscată şi a Staţiei de sortare a deşeurilor municipale reciclabile.

